RAPPORT FRA KOMMISSIONEN TIL EUROPA-PARLAMENTET OG RÅDET

om gennemførelse af Europa-Parlamentets og Rådets forordning (EF) nr. 453/2008 om kvartalsstatistikker over ledige stillinger i Fællesskabet

(EØS-relevant tekst)

1. Indledning

Statistikker over ledige stillinger (SLS) giver oplysninger om antallet af ledige stillinger på et givent tidspunkt. De svarer til den del af efterspørgslen efter arbejdskraft, der ikke er dækket af udbuddet af arbejdskraft, og giver dermed vigtige oplysninger om omfanget og strukturen af misforhold på arbejdsmarkedet.

I Europa-Parlamentets og Rådets forordning (EF) nr. 453/2008 af 23. april 2008 om kvartalsstatistikker over ledige stillinger i Fællesskabet[1] (herefter SLS-forordningen) fastlægges rammerne for udarbejdelse, indberetning og evaluering af kvartalsstatistikker over ledige stillinger.

I henhold til artikel 10 i SLS-forordningen skal Kommissionen forelægge en rapport for Europa-Parlamentet og Rådet om forordningens gennemførelse senest den 24. juni 2010 og derefter hvert tredje år. Rapporten skal vurdere kvaliteten af de statistikker, medlemsstaterne har indberettet, såvel som kvaliteten af EU-aggregaterne, og den skal pege på områder, der eventuelt kan forbedres.

Dette er den anden rapport, som Kommissionen forelægger Europa-Parlamentet og Rådet[2]. Den bygger på de erfaringer, der er indhøstet gennem de kvartalsvise dataoverførsler og den dokumentation, som medlemsstaterne har indgivet som led i deres årlige kvalitetsrapporter.

Afsnit 2 i denne rapport beskriver de fremskridt, der er gjort i de sidste tre år med gennemførelsen af SLS-forordningen. Afsnit 3 vurderer kvaliteten af statistikkerne over ledige stillinger. Afsnit 4 fokuserer på EU-aggregaterne. Endelig drages der i afsnit 5 konklusioner og anvises måder, hvorpå brugernes forventninger kan opfyldes endnu bedre i fremtiden.

2. Gennemførelse

2.1 Lovgrundlaget

Som supplement til de generelle rammer, der er fastsat ved SLS-forordningen, har Kommissionen vedtaget to gennemførelsesforordninger, nemlig:

· Kommissionens forordning (EF) nr. 1062/2008[3], som definerer sæsonkorrektionsmetoderne, der skal anvendes fra og med første kvartal 2014, samt strukturen, indholdet og datoerne for indsendelse af de årlige kvalitetsrapporter, som medlemsstaterne skal indsende til Kommissionen

· Kommissionens forordning (EF) nr. 19/2009[4], hvor udtrykket "ledige stillinger" er defineret, indberetningsfristerne er fastsat og perioderne omfattet af den første dataindberetning er specificeret. Endelig er de lande, der udfører gennemførlighedsundersøgelser, og de emner, som omfattes af gennemførlighedsundersøgelserne, opført i bilaget til denne retsakt.

I overensstemmelse med ovennævnte lovgivning er alle medlemsstaterne forpligtet til at levere tidsserier for antallet af ledige stillinger og antallet af besatte stillinger senest 70 dage efter kvartalets afslutning, begyndende med det første kvartal af 2010. Desuden indberetter medlemsstater, hvor arbejdstagerne udgør mere end 3 % af det samlede antal arbejdstagere i EU, dataene 45 dage efter kvartalets afslutning.

Medlemsstaterne indberetter antallet af ledige og besatte stillinger for alle forretningsenheder og for hver hovedafdeling af NACE rev. 2-nomenklaturen for økonomiske aktiviteter[5].

For små virksomheder (defineret som enheder med under 10 ansatte) og NACE-hovedafdeling O til S[6] (hvor de vigtigste aktiviteter er offentlig forvaltning, sundhedsvæsen og undervisning) fastsætter SLS-forordningen dog, at de medlemsstater, som har vanskeligt ved at levere data, skal foretage gennemførlighedsundersøgelser.

2.2 Gennemførlighedsundersøgelser

Danmark, Spanien, Frankrig, Italien, Malta og Østrig udførte de ovennævnte gennemførlighedsundersøgelser. De har alle indberettet resultaterne til Eurostat, selv om konklusionerne varierede for så vidt angår muligheden for at udvide SLS's anvendelsesområde på kort sigt.

Spanien og Østrig gik efter deres gennemførlighedsundersøgelser over til at dække hele økonomien. Danmark er begyndt at indsamle data for små virksomheder, og Malta gør det for NACE-hovedafdeling O til S. Frankrig indsamler data for små virksomheder på årsbasis og arbejder hen imod at udvide SLS-dækningen for de ikke-markedsmæssige dele af NACE-hovedafdeling O til S. Italien har ikke angivet nogen håndgribelige fremskridt hidtil.

Ifølge SLS-forordningen skal Kommissionen (Eurostat) vedtage foranstaltninger, når resultaterne af gennemførlighedsundersøgelserne er blevet tilgængelige. I overensstemmelse med dette krav overvejer Kommissionen for øjeblikket, hvilke foranstaltninger der skal træffes.

2.3 Udvikling siden den sidste rapport

Medlemsstaterne har siden den første rapport til Europa-Parlamentet og Rådet i 2010 yderligere udviklet indsamlingen og fremsendelsen af SLS-data. Kommissionen gav nogle af dem finansiel støtte til dette formål, jf. artikel 8, stk. 1, i SLS-forordningen.

Den sidste runde af SLS-tilskud fandt sted i 2012. Tilskuddene har støttet modtagerne med etablering af nye SLS-undersøgelser og forbedring af eksisterende dataindsamlinger, f.eks. gennem foranstaltninger til at reducere indberetningsbyrden.

Alle medlemsstater har siden 2010 fremlagt statistikker over ledige stillinger. Der er dog nogle lande, der, i overensstemmelse med særlige bestemmelser i SLS-forordningen, udelukkede små virksomheder eller en eller flere af NACE-hovedafdelingerne fra O til S, grundet problemer, de måtte have haft, da de begyndte at indsamle dataene. 22 medlemsstater fremlægger nu data for hele økonomien. For de resterende lande (Danmark, Grækenland, Frankrig, Italien og Malta) er der stadig huller i dækningen i forbindelse med små forretningsenheder eller NACE-hovedafdelingerne O og/eller P til S.

Eurostat har siden 2010 offentliggjort andelen af ledige stillinger, dvs. andelen af ledige stillinger ud af alle (besatte og ledige) stillinger, ca. 80 dage efter referencekvartalet (t+80). I 2011 blev aktualiteten af indberetningerne forbedret væsentligt, idet Eurostat begyndte at udarbejde flash-estimater for andelen af ledige stillinger for EU og euroområdet. Flash-estimaterne for de kvartalsvise andele af ledige stillinger for den samlede økonomi er tilgængelige på Eurostats websted ca. 50 dage efter afslutningen på hvert kvartal (t+50).

Kroatien udvidede sin SLS-indsamling i 2012 til at omfatte små virksomheder tids nok for sin tiltrædelse af EU den 1. juli 2013.

Med henblik på udveksling af god praksis har medlemsstaterne og Eurostat i fællesskab afholdt en række workshopper, der behandlede emner om kvalitet og formidling samt metodologiske spørgsmål, herunder beregningen af variationskoefficienter for ledige stillinger. Den sidste workshop blev afholdt i Luxembourg i marts 2013.

3. Kvalitet

Kvalitet vurderes på grundlag af de fem vigtigste dimensioner defineret i "ESS Standard for Quality Reports"-retningslinjerne[7], nemlig: relevans, nøjagtighed, aktualitet, kohærens og sammenlignelighed samt tilgængelighed og klarhed.

3.1 Relevans

Indsamlingen af SLS-data er meget relevant, da den udgør den eneste harmoniserede kilde til at måle den uopfyldte efterspørgsel efter arbejdskraft.

Kvartalsvise data om ledige stillinger benyttes inden for Kommissionens tjenestegrene (Generaldirektoratet for Beskæftigelse, Sociale Anliggender, Arbejdsmarkedsforhold og Inklusion) og Den Europæiske Centralbank til at overvåge udviklingen på kort sigt i konjunkturerne og på arbejdsmarkedet. SLS er en af de vigtigste europæiske økonomiske indikatorer (PEEI'er)[8], som er blevet udvalgt som værktøjer til at overvåge den makroøkonomiske udvikling for perioder, der er kortere end ét år.

SLS-data bruges også til indikatorbaserede strukturelle analyser, der udføres i forbindelse med Europa 2020-strategien for intelligent, bæredygtig og inklusiv vækst[9]. To SLS-baserede indikatorer er blevet indføjet i den fælles evalueringsramme, som er den resultattavle, der anvendes til at overvåge fremskridtene med den beskæftigelsesrelaterede del af Europa 2020-strategien.

Relevansen af SLS'erne ville stige yderligere, hvis de eksisterende huller i dækningen som følge af den frivillige indberetning af statistikker for NACE-hovedafdeling O til S og små virksomheder blev lukket.

3.2 Nøjagtighed

Beregningen af variationskoefficienter for ledige stillinger er særdeles krævende på grund af den meget skæve fordeling af ledige stillinger, dvs. de fleste svar har tendens til at være 0. Ifølge kvalitetsrapporterne for referenceåret 2011 varierer variationskoefficienterne for medlemsstaternes estimater mellem 1 % og 7 % for antallet af ledige stillinger, idet kun Bulgarien falder uden for dette interval.

Ændringer af estimater er af særlig interesse for brugere og udgør et vigtigt element i nøjagtigheden. Situationen er forskellig for de to offentliggørelser af andelen af ledige stillinger. Normalt findes oplysninger fra alle medlemsstater i de oplysninger, der formidles ved t+80 dage. Derfor kan de offentliggjorte estimater for euroområdet og EU-27 (t+80-estimater) omfatte alle modtagne data. De er kun underlagt revisioner, når medlemsstaterne afleverer data efter fristen for offentliggørelse. Faktisk er der ikke foretaget revisioner af estimaterne for andelen af ledige stillinger i euroområdet eller EU-27 siden tredje kvartal af 2010.

Flash-estimaterne for de aggregerede andele af ledige stillinger for euroområdet og EU-27, som er offentliggjort ved t+50 dage, kan revideres, når t+80-estimaterne er offentliggjort. Revisioner har kun i begrænset omfang fundet sted indtil nu. I de seks kvartaler fra 3. kvartal 2011 til 4. kvartal 2012, hvor flash-estimater hidtil er blevet offentliggjort, er estimatet for euroområdet blevet revideret to gange (for 1. kvartal 2012 med 0,1 procentpoint fra 1,6 % til 1,7 % og for 4. kvartal 2012 med -0,2 procentpoint fra 1,8 % til 1,6 %), mens EU-27-estimatet er blevet revideret én gang (for 4. kvartal 2012 med -0,2 procentpoint fra 1,6 % til 1,4 %).

Nogle af medlemsstaterne, især i begyndelsen af deres respektive serier, har foretaget betydelige revisioner i både antallet af ledige stillinger og antallet af besatte stillinger. Dette havde imidlertid ingen betydelig indvirkning på de europæiske aggregater, da det hovedsagelig skete i mindre medlemsstater.

3.3 Aktualitet

Medlemsstaterne har i vid udstrækning opfyldt deres retlige forpligtelser for så vidt angår rettidig fremsendelse af SLS-data. I Grækenlands tilfælde har der dog indfundet sig en strukturel forsinkelse. En køreplan blev aftalt med Grækenland for at løse problemet med den sene dataindberetning.

Aktualiteten er blevet bedre siden sidste rapport, især med indførelsen i 2011 af flash-estimater for euroområdet og EU, som offentliggøres 50 dage efter udgangen af kvartalet, langt før den oprindelige målsætning om t+75 dage fastsat under PEEI-rammerne. Det andet estimat, som dækker alle medlemsstaterne, er blevet offentliggjort ca. 80 dage efter referencekvartalet.

3.4 Kohærens og sammenlignelighed

Kohærensen i de ledige stillinger kan ikke kontrolleres direkte, da der ikke findes nogen anden harmoniseret kilde på europæisk plan til at måle arbejdsmarkedets uopfyldte efterspørgsel. Selv om stillinger indberettet til de offentlige arbejdsformidlinger optælles i mange lande, er det problematisk at bruge disse tal til at kontrollere kohærensen i SLS'erne, da arbejdsformidlingstallene er behæftet med stor underdækning og er baseret på nationale definitioner.

Antallet af besatte stillinger, der er del af nævneren for andelen af ledige stillinger, bør sammenlignes med oplysninger fra andre kilder, navnlig med antallet af beskæftigede personer ifølge arbejdsstyrkeundersøgelsen. Eurostat og medlemsstaterne har aftalt at udvide omfanget af kvalitetsrapporteringen tilsvarende. Sammenligninger og efterfølgende vurderinger af forskellene må tage hensyn til kildernes konceptmæssige og undersøgelsesafhængige forskelle.

For så vidt angår sammenlignelighed er referencedatoen, hvor SLS-data indsamles i et givent kvartal, et af de vigtigste kendetegn. I henhold til artikel 2 i Kommissionens forordning (EF) nr. 19/2009 indsamles der fortrinsvis oplysninger kontinuerligt eller på adskillige datoer i løbet af kvartalet. I øjeblikket indsamler kun tolv medlemsstater og Kroatien[10] SLS-data på adskillige datoer inden for kvartalet. Det anbefales, at andre medlemsstater følger samme praksis for at sikre, at estimatet for hele kvartalet er fuldt ud repræsentativt.

Den største udfordring i forhold til sammenlignelighed er at få alle medlemsstaterne til at dække hele økonomien i deres undersøgelser om ledige stillinger, dvs. omfatte små virksomheder og NACE-hovedafdeling O til S. Som det er fastsat i afsnit 2.2 og 2.3 ovenfor, er der stadig fem medlemsstater, der ikke har nået dette mål.

3.5 Tilgængelighed og klarhed

Statistikker over ledige stillinger gøres tilgængelige gennem Eurostats normale formidlingskanaler, nemlig Eurobase-databasen, der er online, og de særlige Statistics Explained-sider på Eurostats websted[11]. Sidstnævnte giver rettidige oplysninger om andelen af ledige stillinger for både europæiske aggregater og enkeltlande, herunder figurer om udviklingen over tid.

Medlemsstaterne afgiver årlige kvalitetsrapporter i overensstemmelse med Kommissionens forordning (EF) nr. 19/2009, hvilket gør Eurostat i stand til at opdatere de metadata, der gives til brugerne.

Tilgængeligheden og klarheden af dataene for andelen af ledige stillinger kan derfor anses for at være god.

4. Europæiske aggregater

Europæiske aggregater formidles i øjeblikket kun for andelen af ledige stillinger, ikke for det absolutte antal af ledige stillinger. Grunden hertil er, at hullerne i dækningen af små virksomheder og NACE-hovedafdeling O til S direkte påvirker antallet af ledige stillinger, mens den samlede andel af ledige stillinger ikke nødvendigvis er påvirket.

I kvalitetsstudier gennemført i nogle lande, der dækker hele økonomien — f.eks. ved at sammenligne ledige stillinger i små virksomheder med ledige stillinger i andre dele af økonomien — er det antydet, at denne antagelse ikke holder fuldstændigt. Det betyder, at der er en risiko for, at andelen af ledige stillinger for både EU og euroområdet er undervurderet.

På trods af dette forbehold kan kvaliteten af de europæiske aggregater anses for at være tilfredsstillende. Flash-estimaterne kan også anses for at være pålidelige, idet der kun laves mindre revisioner, når de endelige data offentliggøres, omkring en måned efter offentliggørelsen af flash-estimaterne.

5. konklusioner

Der er gjort store fremskridt inden for de seneste tre år med hensyn til gennemførelsen af SLS-lovgivningen og med at lave pålidelige statistikker inden for området for ledige stillinger.

Landedata er blevet indberettet rettidigt, og europæiske aggregater er blevet offentliggjort som planlagt. Rettidigheden blev yderligere forbedret i 2011, da Eurostat startede med at offentliggøre flash-estimater. Der har kun været små revisioner af de offentliggjorte europæiske aggregater for både flash-estimaterne og de endelige estimater.

Derudover har flere af de lande, der tidligere havde en mere begrænset dækning af økonomien, udvidet omfanget af deres SLS-undersøgelser for nylig.

Ikke desto mindre er ufuldstændig dækning stadigvæk hovedgrunden til, at SLS-data ikke bruges i større udstrækning. Det er meget vigtigt, at alle medlemsstaterne dækker den offentlige sektor og små virksomheder fuldstændigt i deres kvartalsestimater. Kommissionen vil undersøge, hvordan situationen kan forbedres i denne henseende, herunder muligheden af nye lovmæssige initiativer med henblik på at sikre de nødvendige forbedringer.

[1] EUT L 145 af 4.6.2008, s. 234.

[2] Se foregående rapport (KOM (2010) 421).

[3] Kommissionens forordning (EF) nr. 1062/2008 af 28. oktober 2008 om gennemførelse af Europa-Parlamentets og Rådets forordning (EF) nr. 453/2008 om kvartalsstatistikker over ledige stillinger i Fællesskabet for så vidt angår sæsonkorrektionsmetoder og kvalitetsrapporter (EUT L 285 af 29.10.2008, s. 3).

[4] Kommissionens forordning (EF) nr. 19/2009 af 13. januar 2009 om gennemførelse af Europa-Parlamentets og Rådets forordning (EF) nr. 453/2008 om kvartalsstatistikker over ledige stillinger i Fællesskabet for så vidt angår definitionen af en ledig stilling, referencedatoerne for dataindsamling, dataindberetning og gennemførlighedsundersøgelser (EUT L 9 af 14.1.2009, s. 3).

[5] Europa-Parlamentets og Rådets forordning (EF) nr. 1893/2006 af 20. december 2006 om oprettelse af den statistiske nomenklatur for økonomiske aktiviteter NACE rev. 2 og om ændring af Rådets forordning (EØF) nr. 3037/90 og visse EF-forordninger om bestemte statistiske områder (EUT L 393 af 30.12.2006, s. 1).

[6] Omfattende: offentlig forvaltning og forsvar, socialsikring (hovedafdeling O), undervisning (hovedafdeling P), sundhedsvæsen og sociale foranstaltninger (hovedafdeling Q), kultur, forlystelser og sport (hovedafdeling R) og andre serviceydelser som f.eks. organisationer og foreninger, reparation af computere og varer til personlig brug og husholdningsbrug og andre personlige serviceydelser (hovedafdeling S).

[7] Se "ESS Standard for Quality Reports" (foreligger kun på engelsk) på:

http://epp.eurostat.ec.europa.eu/portal/page/portal/ver-1/quality/documents/ESQR_FINAL.pdf.

[8] Meddelelse fra Kommissionen til Europa-Parlamentet og Rådet om statistikker for euroområdet "Bedre metodologier for statistikker og indikatorer for euroområdet" (KOM (2002) 661).

[9] Meddelelse fra Kommissionen – EUROPA 2020 – En strategi for intelligent, bæredygtig og inklusiv vækst (KOM(2010) 2020).

[10] I skrivende stund er Kroatien endnu ikke medlemsstat.

[11] http://epp.eurostat.ec.europa.eu/statistics_explained/index.php/Job_vacancy_statistics.